Sedos vandens malūnas

Sedos vandens malūnas – buvęs vandens malūnas Mažeikių rajono savivaldybėje, Sedoje, prie Varduvos upės kanalo. Stovi Sedos miesto istorinėje dalyje, 230 m į pietryčius nuo Sedos tilto.  Kaip turintis istorinę ir architektūrinę vertę, 1997 m. įrašytas į Kultūros vertybių registrą.
miniatiūra|left|Apleistas malūnas 2006 m.

 Istorija 

Sedos Sapiegų dvare stovėjęs medinis malūnas ir užtvanka minimi jau 1613 m. Mūrinis malūnas jo vietoje pastatytas XIX a. pradžioje. 1848 m. dvaro inventoriuje pateiktame aprašyme malūnas buvo 16,5 x 21,5 sieksnių dydžio, trejų girnų. Tame pačiame pastate gyveno malūnininkas. Jo būstą sudarė keturi kambariai, virtuvė, priemenė. Butą apšildė trys plytų krosnys, viena iš žalių koklių. Visame malūne buvo septyniolika durų ir vienuolika langų. 

Sedos malūną buvo nupirkęs pulkininkas Aleksandras Plechavičius (1897-1942). Malūno verslas jį mažai domino, savininkas retai lankėsi Sedoje. Čia antstoliu dirbęs brolis Mamertas buvo linkęs ir prie technikos, ir prie verslo, todėl sėkmingai administravo malūno reikalus. Malūnas Sedoje buvo pelningas, gerai prižiūrėtas ir veikė ilgus metus dar ir po to, kai buvo nacionalizuotas.Povilo Plechavičiaus brolių ir seserų istorijos: emigracija arba pražūtis tzinios.lt 2024-07-19

1961 m., vykdant melioracijos darbus, išardyta užtvanka. Technologinė įranga neišsaugota. Išliko akmenų betono slenkstinė vandens pertekliaus protaka, užtvankos griuvėsiai. Malūno pastatas pailgo stačiakampio plano, vieno aukšto, su pastoge. Jo vakarinė pusė perdengia vandens kanalą, atvestą iš Varduvos upės. Šioje vietoje Vytauto gatvė kanalą kerta arkiniu tiltu. Malūno pamatai ir sienos iš plytų ir akmenų mūro, sienos tinkuotos. Stogas valminis, medinių gegninių konstrukcijų, dengtas čerpėmis. Perdangos medinės, sijos metalinės. 

2011 m. apleistą malūną iš Plechavičių giminės palikuonių perpirko Kretingoje įsikūrusi bendrovė „Plungės darna“. Buvo planuojama įrengti užtvanką, instaliuoti dvi naujas turbinas ir gaminti elektros energiją, panaudojant Varduvos upės išteklius. Vandens jėgainės ir užtvankos įrengimo projektą lydėjo įvairūs vertinimai, kai pakilęs vanduo pradėjo semti gyventojų sklypus. Paveldosaugininkai reikalavo sustabdyti paveldo objekto ardymo darbus.Malūno savininkams pakvipo baudomis santarve.lt 2011-06-09Malūno savininkų prašoma stabdyti darbus santarve.lt 2014-04-04

Renovuotame buvusiame A. Plechavičiaus vandens malūne 2019 m. įrengta Kasdienybės meno galerija.Kasdienybės meno galerija Sedoje mazeikiai.lt Vienoje iš malūno patalpų atidarytas Plechavičių giminės kambarys.Kasdienybės meno galerijoje – trečiasis sezonas santarve.lt 2021-06-18 

2019 m. minint 100-ąsias Sedos karo komendantūros metines, prie malūno sienos atidengta atminimo lenta generolui Povilui Plechavičiui.

 Šaltiniai 

 Nuorodos 


 Sedos vandens malūnas pamatyklietuvoje.lt

Kategorija:Lietuvos vandens malūnai
Kategorija:Mažeikių rajono paveldas
Kategorija:Seda